  Анжелика Тихонова корреспондент Элькунын ужрадъёслы сценарий гожтонъя вожвылъяськон ялӥзы. Со Удмуртилэн кунлыкезлы 100 ар тырмонлы сӥземын но Выжы калыкъёслэн калыккуспо арзы улсын радъяське. Со сярысь Калык творчествоя элькун юртлэн «Вконтакте» мерлыко вотэсысь огиназ ивортэмын. Вожвылъяськонэ пыриськыны улосвылысь творчествоя коллективъёсты но ӧнерчиосты, озьы ик нимаз гожъяськисьёсты ӧтё. Котькуд пыриськись куинь ужзэ келяны быгатэ. Пӧртэм ужрадъёслы чаклам сценарийёс удмурт яке ӟуч кылын гожтэмын луыны кулэ. Ужъёсты 1-тӥ толсурозь келяны луэ.  Сценарийёс 3 арлэсь вазен гожтэмын луыны кулэ ӧвӧл Вожвылъяськонэ келям ужъёсты Калык творчествоя элькун юртысь режиссёр-сценаристъёс, Лулчеберетъя элькун колледжысь дышетӥсьёс но «Удмурт дунне» газетысь журналистъёс эскерозы.  Вожвылъяськон лулчеберетъя юртъёс понна Удмуртилэн кунлыкезлы 100 ар тырмонэз пусъён ужардъёслы сценарийёс кылдытон, элькунамы улӥсь выжы калыкъёслэсь кылъёссэс утён но азинтон, ужрадъёсты радъясьёслы юрттэт сётон, клубъёслэн калыкен ужаназы выль амалъёсты пыртон вылысь радъяське. Тужгес устооссэ ужъёсты Калык творчествоя элькун юртлэн пособиосаз поттозы, нош удмурт кылын гожтэмъёссэ – «Удмурт дунне» газетлэн бамъёсаз Конкурслэн куронъёсыныз пыр-почгес тодматскыны  луэ. Вожвылъяськон Удмуртиысь лулчеберетъя министерство юрттэм улсын Калык творчествоя элькун юртэн но «Удмурт дунне» газетлэн редакциеныз радъяське.  Тодэ вайытом, Удмуртиысь видео лэсьтон но туспуктон ужен вырисьёс Финн-угор калыкъёслэн учкон искусствооссыя вожвылъяськонэ пыриськыны быгато. Тегъёс: Лулчеберет Удмуртия вожвылъяськон гожъясьёс Удмуртилэнкунлыкезлы100ар  